Gerhard Schwenzer

Oppvekst, utdannelse, studier, første prestetjeneste

Schwenzers fødeby Lorch ligger ved Rhinen. Etter fire år på en lokal skole flyttet Schwenzer til en klosterskole i Niederlahnstein, en by ca. 50 km lenger nord. Der var han i ni år, og etter abitur (artium) bad han om å få tre inn i prestekongregasjonen som drev skolen.
Schwenzer trådte inn i prestekongregasjonen som i Tyskland går under navnet Arnsteiner Patres, men i det meste av verden forøvrig kalles Picpus-fedrene, etter gaten rue de Picpus i Paris der ordenen hadde sitt første generalat (internasjonale hovedkvarter).
Etter ett års novisiat ble det så tre års filosofistudium ved Picpus-patrenes studiehus i Simpelveld i Nederland. Deretter studerte han teologi, først i Roma og senere i Heidelberg, der han arbeidet med doktorgraden. Han ble presteviet 18. juli 1964 i Simpelveld.
I doktorgraden gransket han kirkebegrepet til den lutherske teologen Schlink, som blant annet hadde vært observatør under Annet vatikankonsil. Disputasen fant sted i Roma i 1968. Så kom en periode på seks år da han igjen bodde ved studiehuset i Simpelveld, denne gangen som novisemester og dosent i systematisk teologi.

Beordring til Norge, biskop i Midt-Norge

Picpus-patrene hadde det pastorale ansvaret for den katolske kirke i Midt-Norge fra 1931. Dette kirkedistriktet omfatter de katolske menighetene i Møre og Romsdal, Sør-Trøndelag og Nord-Trøndelag. I 1974 ble Gerhard Schwenzer sendt til Trondheim som apostolisk administrator, det vil si midlertidig toppleder, etter at biskop Johannes Rüth hadde trukket seg tilbake.
Et drøyt år etter, den 29. august 1974 ble han, bare snaut 37 år gammel, utnevnt til biskop med titularsete i Hólar, og til apostolisk vikar i det som den gang ble betegnet som Det apostoliske vikariat Mellom-Norge, og senere ble oppgradert til prelatur og kalt Trondheim Stift. Den 7. desember 1975 ble Schwenzer bispeviet av biskop John Willem Gran i St. Olav domkirke i Trondheim.

Biskop av Oslo Katolske Bispedømme

Schwenzer ble utnevnt til koadjutor-biskop av Oslo den 2. juni 1981, og formelt innsatt i St. Olav domkirke i Oslo 4. september 1981. En koadjutor-biskop er i Den katolske Kirke en hjelpebiskop som i regelen er ment å overta en gitt bispestol (når innehaveren forflyttes, avgår eller dør), og utnevnes for en «overlapping» med sin forgjenger, men slik at forgjengeren beholder det fulle ansvar inntil sin avgang. Den 26. november 1983 gikk biskop John Willem Gran av, og dermed overtok biskop Schwenzer.
I flere år beholdt han imidlertid også ansvaret for Trondheim stift, med tittel apostolisk administrator «sede vacante», frem til den 9. februar 1988.
Han har vært formann for den nordiske katolske bispekonferanse. Under hans formannsskap har konferansen gitt en rekke uttalelser, blant annet hyrdebrevene «Vern om Livet» i 1999 om det ufødte barns verdighet, og «Omsorg for livet» i 2002 om behandling og pleie i livets siste fase, og uttalelsene «genetikkens muligheter og risikoer» 2002, «Å lære å se våre brødre og søstre slik Kristus ser dem» 2002, og «Krisen i Irak» 2003.
Den 2. mars 2005 ble det offentliggjort fra Oslo katolske bispedømme at Schwenzer hadde søkt avskjed av alders- og helsemessige årsaker. Innvilgelse av avskjedssøknaden ble offentliggjort den 29. juli 2005, samtidig med utnevnelsen av hans etterfølger, augustinerkorherren Bernt Ivar Eidsvig. Frem til etterfølgerens bispevielse den 22. oktober var Schwenzer apostolisk administrator for Oslo Katolske Bispedømme.
Den 15. mars 2006 ble han utnevnt til kommandør av St. Olavs Orden av kong Harald.